钦定古今图书集成/明伦汇编/官常典/第311卷 > 黄镐
## 钦定古今图书集成/明伦汇编/官常典/第311卷 > 黄镐

按《明外史潘荣传》：“黄镐，字叔高，候官县人。由进士授
御史。正统十四年按贵州，群苗尽叛，道梗塞。靖远伯
王骥等自麓川还，军无纪律，苗袭其后，官军大败。镐
孤军赴平越，遇贼几死，夜跳入城，贼围之，议者欲弃
城走。镐曰：‘平越，贵州咽喉。无平越，是无贵州也’。乃偕
诸将固守，置密疏竹筒中，募土人间行乞援于朝，且”
劾骥等覆师状。景帝命保定伯梁宝等合川、湖军救
之，围始解。城被困已九月，掘草根、煮弩铠而食之，死
者相枕籍。城卒，全镐功为多，复留按一年。久之，迁广
东佥事，改浙江。成化初，以大臣会荐，擢广东左参政。
高、雷、廉负海多盗，镐讨平之。再迁广西左布政使。以
右副都御史总督南京粮储，历吏部左、右侍郎。十六
年拜南京户部尚书。镐有才识，敏吏事，时论称之。致
仕，道卒。赠太子少保，谥《襄敏》。